RUStelefonen opplever pågang fra unge mennesker som har et problem med cannabisbruken sin, og Uteseksjonen i Oslo har hatt en økning i antall personer som har fått hjelp med hasjavvenning de siste årene.

Det er bakgrunnen for at RUStelefonen i samarbeid med Uteseksjonen lanserer en ny app for dem som ønsker å redusere forbruket, eller slutte helt med cannabis.

– Appen er inspirert av suksess-appen Slutta, som har hjulpet tusenvis av nordmenn med å kutte ut sigarettrøyking eller snusing, uttaler seksjonsleder i RUStelefonen, Sturla K. Naas Johansen i en pressemelding.

HAP er navnet på appen som tar utgangspunkt i Hasjavvenningsprogrammet. Appen er utformet i tett samarbeid med fagkonsulenter som jobber med dette programmet ved Uteseksjonen i Oslo.

Motivasjon i hjelpeprogram

Appen kan benyttes som motivasjon for de som allerede deltar i et hjelpeprogram, men er også ment for de som vil slutte på egen hånd. Alle som bruker appen er anonyme.

Ifølge fagkonsulent Malin Rørendal i Uteseksjonen er tanken bak appen er å tilby et lavterskel motivasjonsprogram for personer som opplever at bruk av cannabis har blitt et problem.

HAP gir informasjon om vanlige utfordringer ved å slutte med langvarig cannabis-sbruk og gir tips, råd og strategier for å slutte eller redusere bruken.

– Appen inneholder også øvelser og informasjon som er viktig i en slutteprosess, og følger deg fra dag til dag, sier Rørendal.

Appen kan lastes ned fra nettsiden til RUStelefonen.